ELEVANTIDE JÄLGEDES

**Sihtgrupp:** 1. klass

**Aeg:** aastaringselt

**Algus:** loomaaia läänevärav (Ehitajate tee 150)

**Läbiviimise koht:** loomaaed

**Läbiviija(d):** loomaaia loodushariduse spetsialist(id)

**Hind:** 150 eurot

**Kestus:** 2x45 min

**Grupi suurus:** kuni 32 õpilast

**Õppekeel:** eesti, vene

**Seos riikliku õppekavaga**: Loodusõpetus I kooliaste: Organismid ja elupaigad.

Kultuuri- ja väärtuspädevus: Kujundatakse positiivne hoiak kõige elava ja ümbritseva suhtes, teadvustatakse loodusliku mitmekesisuse tähtsust ning selle kaitse vajadust, väärtustatakse jätkusuutlikku ja vastutustundlikku eluviisi.

Sotsiaalne ja kodanikupädevus: Õpitakse hindama inimtegevuse mõju looduskeskkonnale, teadvustatakse kohalikke ja globaalseid keskkonnaprobleeme ning leitakse neile lahendusi.

Läbivad teemad: Keskkond ja jätkusuutlik areng. Väärtused ja kõlblus.

**Programmi lühitutvustus:** Programmis õpitakse tundma Aafrika erinevaid elupaiku ja seal elavaid loomaliike. Õppekäigul vaadeldakse mitmesuguste loomade välimust ja käitumist ning seostatakse seda nende eluviisiga. Praktiliste ülesannete käigus õpivad õpilased seostama looma ja tema elupaika.

**Meetodid:** õppetunnis kasutatakse avastusõppe meetodeid: õppekäik loomaaias, vaatlus, praktiline tegevus rühmades, arutelu.

**Eesmärgid:**

* Õpilane tunneb pildi järgi erinevaid elukeskkondi (savann, vihmamets, kõrb) ja kirjeldab seal valitsevaid elutingimusi.
* Õpilane nimetab savannis, vihmametsas ja kõrbes elavaid loomi.
* Õpilane kirjeldab (suunavate küsimuste abil) erinevates elukeskkondades elavate loomade kohastumusi ja toob välja kohastumuse ja elukeskkonna seoseid.

**Õppevahendid ja –materjalid:**

mao kest, elevandi sabajõhv, loomade pildid, elukeskkondade pildid, gloobus, mängu „Jäljerada“ jäljed ja pildid.

**Tegevuse kirjeldus:**

1. **Sissejuhatus**

Juhendajad tutvustavad loomaaias kehtivaid reegleid ja eelolevat programmi. Suuremad klassid jagatakse kaheks väiksemaks rühmaks. (5 min)

1. **Teema arendus**

Praktiline ülesanne

* Juhendaja näitab õpilastele gloobust. Koos vaadatakse üle, kus asub Aafrika ning millised on sealsed põhilised loodusvööndid.
* Õpilaste ette on valmis seatud valik loomapilte. Õpilased peavad omavahel koostööd tehes otsustama, millised etteantud loomadest elavad Aafrikas. Seejärel tuleb neil just Aafrika loomad jagada sobivatesse elupaikadesse (kõrb, savann, vihmamets). Juhendaja kontrollib ülesannet ja koos arutletakse, milline loom kus elab. (10 min)

Õppekäik

* Suundutakse õppekäigule elevandimajja ja selle ümbrusse, kus tutvutakse Aafrika asukatega ning jutustatakse põnevaid lugusid nende elust.
* Põhjalikumalt räägitakse loomadest nagu elevant, ninasarvik, surikaat, jõehobu ja kilpkonn. Pööratakse tähelepanu looma välimusele ja tema eluviisile ning elukeskkonnas valitsevatele tingimustele. (55 min)

Praktiline ülesanne

* Õpilaste ülesandeks on elevandimajast üles otsida sinna peidetud ninasarviku jalajäljed. Olles leidnud jälje, peab õpilane tutvuma jäljele trükitud mõistatusega ning proovima selle ära lahendada - nii korratakse üle tunnis nähtud loomaliigid ja nendega kokku sobivad elukeskkonnad. (15 min)
1. **Kokkuvõte**

Tunni lõpus arutletakse õpilastega programmil läbitud teemadel, et saada tagasisidet selle kohta, mida õpilased tunnis omandasid, mis oli nende jaoks eriti huvitav, mis meeldis vähem ning kas õppetunni eesmärgid said täidetud. (5 min)

**Tagasiside:** Tagasisidet õppeprogrammi kohta palutakse õpetajalt/rühma saatjalt e-kirja teel pärast loomaaia külastust.

**Juhend õpetajale (saatjale):** Enne tulekut palume selgitada õpilastele, et loomaaia õppeprogramm on õppetund, millel on kindel teema ja eesmärgid ning mille jooksul lahendatakse erinevaid teemakohaseid ülesandeid. Samuti palume tutvustada õpilastele loomaaias kehtivaid reegleid <https://tallinnzoo.ee/kulastusreeglid/>. Programmi ajal peab õpetaja aitama korda hoida. Erivajadustega rühma õpetajal palume õpilaste erivajadustest teada anda programmi broneerimisel.